Im Jänner 2011 isch bekannt wore, ass e Bundesrichteri vu dr USA im Dezämber 2010 e Aaornig (Subpoena) an Twitter gschickt gha het, Daten iber Benutzeraccount, wu WikiLeaks zuegordnet wäre, an s US-Justizministerium uuszhändige. Aagforderet wore sin alli verfiegbare Daten iber Persone, wu uf Twitter aktiv sin, un Netzwerkinformatione, wie zem Byschpel IP-Adrässe, wu in däm Zämmehang stehn. Twitter, e amerikanisch Unternämme, het des zerscht mieße gheimhalte. Erscht noch ere wytere Grichtsentscheidig het Twitter d Benutzer chenne informiere. Ihne isch bis zum 17. Jänner Zyt blibe, mit Rächtsmittel gege die Uuschumft vorzgoh. Konkret bedroffe gsi sin dr Julian Assange, dr Rop Gonggrijp, dr Jacob Appelbaum un di isländisch Barlemäntsabgordnete Birgitta Jónsdóttir. Si het aagchindet, ass si ne Aawalt un dr isländisch Justizminister wett zuezie. D Minister Ögmundur Jónasson un Össur Skarphéðinsson hän sich dytli gege di amerikanisch Handligswyys uusgproche. Dr Össur Skarphéðinsson het aagchindet, ass er dr amerikanisch Botschafter wett yybstelle un e formälle Brotescht gege s Vorgoh vu dr USA will yylege.